ከ115 ሺ በላይ ተሽከርካሪዎች የሶስተኛ ወገን የመድን ዋስትና ሽፋን እንዲኖራቸው ተደረገ
የመድን ፈንድ አስተዳደር ኤጀንሲ በዘንድሮው በጀት ዓመት ስድስት ወራት 115 ሺ 911 ተሽከርካሪዎች የሶስተኛ ወገን የመድን ዋስትና ሽፋን እንዲኖራቸው መደረጉን አስታወቀ።የኤጀንሲው ህዝብ ግንኙነት ማስተባበሪያ ሃላፊ አቶ ዘውዱ ወንድም ለዋልታ እንደገለጹት በበጀት ዓመቱ 220 ሺ 300 ተሽከርካሪዎች ሽፋኑ እንዲኖራቸው ታቅዶ 115 ሺ 911ዱ በፕሮግራሙ ታቅፈዋል።የሞትና የአካል ጉዳት ለደረሰባቸው ዜጎች ካሣ እና የህክምና ወጪ የሚውል 9 ሚሊየን ብር በኢንሹራንስ ኩባንያዎች በኩል ገቢ እንዲሆን ታቅዶ 8 ሚሊየን 266 ሺ 340 ብር በስድስት ወራት ውስጥ ገቢ እንደተደረገም አብራርተዋል።የሞት አደጋ ለደረሰባቸው 10 ግለሰቦች ቤተሰቦች የሞት ጉዳትና ለ3 ሰዎች የአካል ጉዳት ካሳ 376 ሺ 605 ብር በስድስት ወራት ውስጥ መከፈሉንም አቶ ዘውዱ ተናግረዋል።የሶስተኛ ወገን መድን ሳይዙ ወይም ሳያድሱ በሚንቀሳቀሱ ተሽከርካሪዎች ላይ ከአዲስ አበባ ፖሊስ ኮሚሽን ጋር በመተባበር ጠበቅ ያለ ቁጥጥር እየተደረገ እንደሆነም ተናግረዋል።ከሁለት ሳምንት በፊት በተደረገ ቁጥጥርም የሶስተኛ ወገን መድን ሳይዙ ወይም ሳያድሱ ሲንቀሳቀሱ የተገኙ 315 አሽከርካሪዎች ተይዘው ጉዳያቸው በፍርድ ቤት እየታየ እንደሚገኝ መናገራቸውንም ዋልታ ኢንፎርሜሽን ማዕከል ዘግቧል።